**Šeraj ljubezen, ne bolezen – akcija cepljenja študentov proti HPV**

**Cepilni dan za študente proti HPV bo potekal 4. marca 2025 v petih zdravstvenih domovih po Sloveniji pod sloganom Šeraj ljubezen, ne bolezen.**

**Nacionalni inštitut za javno zdravje v sodelovanju z zdravstvenimi domovi v univerzitetnih mestih po državi vabi vse študente in mlade do 26. leta starosti k cepljenju proti HPV. Cepljenje bo potekalo v torek, 4. marca 2025 v Zdravstvenem domu za študente v Ljubljani in zdravstvenih domovih Maribor, Novo mesto, Nova Gorica in Koper.**

Študenti, ki doslej še niso bili cepljeni proti HPV, bodo to lahko storili 4. marca 2025. Takrat bo v petih zdravstvenih domovih po državi – v Mariboru, Novem mestu, Novi Gorici, Kopru in Zdravstvenem domu za študente v Ljubljani – potekal cepilni dan.

Na ta dan sicer obeležujemo tudi mednarodni dan ozaveščanja o humanih papiloma virusih (HPV). Okužbe s HPV so ene najpogostejših spolno prenosljivih okužb v svetu in tudi v Sloveniji. S HPV se namreč vsaj enkrat v življenju okuži med 80 in 90 odstotkov ljudi, večina že kmalu po začetku spolne aktivnosti. Pogostost okužb je tako najvišja pri mladostnikih in mlajših odraslih, starih med 15 in 25 let.

Pri 90 odstotkih bo okužba sama izzvenela, pri 10 odstotkih pa napreduje v dolgotrajno okužbo, ki lahko vodi v nastanek šest vrst rakov tako pri ženskah kot pri moških. Okužbe s HPV tako na leto povzročijo raka pri okoli 200 prebivalcih Slovenije.

Več o akciji cepljenja študentov lahko preberete na <https://nijz.si/nalezljive-bolezni/seraj-ljubezen-ne-bolezen-akcija-cepljenja-studentov-proti-hpv/>, več o HPV in posledicah okužb med mladimi in mladimi odraslimi pa <https://nijz.si/nalezljive-bolezni/hpv-mali-virus-velike-posledice-kako-se-zasciti-pred-okuzbo/>.